BEC ‘สุรินทร์’ รีเทิร์น.!
ชัดแล้วว่า..!! “สุรินทร์ กฤตยาพงศ์พันธุ์” ซึ่งเพิ่งโบกมือลาจาก PPTV เมื่อวันที่ 30 มิ.ย. ที่ผ่านมา จะกลับสู่ถิ่นเดิม ช่อง 3 หรือบริษัท บีอีซี เวิลด์ จำกัด (มหาชน) หรือ BEC อีกครั้ง..!!
30 มิ.ย. 2563

สำนักข่าวรัชดา
ชัดแล้วว่า..!! “สุรินทร์ กฤตยาพงศ์พันธุ์” ซึ่งเพิ่งโบกมือลาจาก PPTV เมื่อวันที่ 30 มิ.ย. ที่ผ่านมา จะกลับสู่ถิ่นเดิม ช่อง 3 หรือบริษัท บีอีซี เวิลด์ จำกัด (มหาชน) หรือ BEC อีกครั้ง..!!
โดยบอร์ด BEC ไฟเขียวให้รีเทิร์นมานั่งตำแหน่งกรรมการ ซึ่งเตรียมเสนอที่ประชุมผู้ถือหุ้นในวันที่ 10 ส.ค.นี้
ชื่อของ “สุรินทร์” อาจไม่เป็นที่รู้จักของคนทั่วไป แต่เขาคนนี้เป็นนักการตลาดและผู้บริหารมือดีอีกคนหนึ่งที่ได้รับการยอมรับในแวดวงสื่อ…
“สุรินทร์” เคยเป็นลูกหม้อของช่องน้อยสีมาก่อน เริ่มทำงานกับช่อง 3 ตั้งแต่ปี 2548 ในตำแหน่งผู้ช่วยกรรมการผู้จัดการ ดูแลฝ่ายโฆษณาและการตลาด ได้รับความไว้วางใจจากคนตระกูลมาลีนนท์ ไม่ว่าจะเป็น “ประวิทย์ มาลีนนท์”, “ประสาร มาลีนนท์”, “ประชุม มาลีนนท์” รวมทั้ง “นายหญิงมาลีนนท์” จนก้าวสู่ตำแหน่ง รองกรรมการผู้จัดการ สถานีวิทยุโทรทัศน์ไทยทีวีสีช่อง 3 และรักษาการกรรมการผู้จัดการ บริษัท บางกอกเอ็นเตอร์เทนเม้นต์ จำกัด
กระทั่งกลางปี 2560 ก็ถูกดึงตัวให้ไปนำทัพ PPTV ให้กับ “หมอเสริฐ” ปราเสริฐ ปราสาททองโอสถ
ซึ่งครั้งนั้น ก็สร้างความฮือฮาในแวดวงสื่อไม่น้อย ที่อยู่ ๆ “สุรินทร์” ก็ตัดสินใจทิ้งบ้านหลังเก่า ย่านพระราม 4 ที่พักพิงมานานกว่า 12 ปี มาซบบ้านหลังใหม่ย่านวิภาวดีแทน…
ขณะที่การกลับสู่บ้านหลังเก่าช่อง 3 ครั้งนี้ ก็ถูกจับตามองอีกครั้ง…เพราะเขากลับมานั่งในตำแหน่งที่ใหญ่กว่าเดิม เป็น 1 ใน 3 บอร์ดใหม่ BEC…
แต่ไฮไลต์อยู่ที่มีเสียงเม้าท์ว่า “สุรินทร์” ถูกวางตัวให้มาเป็นแม่ทัพใหญ่ BEC แทนที่ “บี๋” อริยะ พนมยงค์ ซึ่งถอดใจลาออกไปเมื่อวันที่ 20 มิ.ย.ที่ผ่านมานี่แหละ
หากเป็นเช่นนั้นจริง ก็น่าจะเป็นบทพิสูจน์ฝีมือ “สุรินทร์” ในฐานะผู้บริหารสูงสุดของช่อง 3 หลังจากเป็นมือรองมานาน
ภารกิจแรกของ “สุรินทร์” คงหนีไม่พ้นการพลิกฟื้นอาณาจักร BEC ให้กลับมารุ่งเรืองอีกครั้ง…หลังจากเข้าสู่ยุคถดถอยประสบปัญหาขาดทุน 2 ปีซ้อน โดยปี 2561 ขาดทุนสุทธิ 330 ล้านบาท จากรายได้รวม 10,504 ล้านบาท ซึ่งเป็นการขาดทุนครั้งแรกในรอบ 22 ปี นับตั้งแต่ BEC เข้าเทรดในตลาดหลักทรัพย์ฯ ในปี 2539
ส่วนปี 2562 ขาดทุนสุทธิเพิ่มเป็น 397 ล้านบาท จากรายได้รวม 8,779 ล้านบาท
ขณะที่ปีนี้ประเดิมไตรมาสแรก ด้วยตัวเลขขาดทุนบักโกรก 275 ล้านบาท จากรายได้รวม 1,647 ล้านบาท ส่วนอีก 3 ไตรมาสที่เหลือก็ยังดูมืดมน…สงสัยปีนี้เป็นอีกหนึ่งปีที่ BEC ต้องปิดสถานะด้วยตัวเลขขาดทุน..!!
ถือเป็นงานยากของ “สุรินทร์” เลยนะเนี่ย…
เพราะอย่าลืมว่า เดิมธุรกิจทีวิดิจิทัล อยู่ในภาวะกลืนเลือด…ต้องดิ้นหนีตายกันอยู่แล้ว จากเม็ดเงินโฆษณาที่ลดลงทุกปี จนทำให้สนามนี้กลายเป็นทะเลแดงเดือด นี่มาเจอแรงกระแทกจากโควิดซ้ำเติมอีก…
ก็ต้องจับตา “สุรินทร์” จะแก้เกมธุรกิจอย่างไร..?
แต่ในฐานะลูกหม้อเก่า ก็น่าจะรู้มือ…รู้สไตล์การทำงานที่ช่อง 3 ดี…
อ้อ…ที่สำคัญคงรู้ใจคนมาลีนนท์ดีใช่ป่ะ..?
…อิ อิ อิ…